आगामी वर्षको बजेटका सिद्धान्त र प्राथमिकताबारे माओवादीले पार्टी सांसदलाई प्रशिक्षण दिने
सत्तारुढ दल नेकपा (माओवादी केन्द्र) ले आगामी आर्थिक वर्षको लागि बजेटका सिद्धान्त र प्राथमिकताकाबारे संसदमा छलफल गर्नुपूर्व पार्टीका सांसदहरूलाई प्रशिक्षण दिने भएको छ । 
काठमाडौँ — सत्तारुढ दल नेकपा (माओवादी केन्द्र) ले आगामी आर्थिक वर्षको लागि बजेटका सिद्धान्त र प्राथमिकताकाबारे संसदमा छलफल गर्नुपूर्व पार्टीका सांसदहरूलाई प्रशिक्षण दिने भएको छ । मंगलबार सिंहदरबारमा बसेको पार्टीको संसदीय दलको बैठकले यस्तो निर्णय गरेको हो । बैठकपछि सञ्चारकर्मीहरूसँग कुरा गर्दै पार्टीका प्रमुख सचेतक हितराज पाण्डेले संसदीय दलको बैठकमा तेस्रो अधिवेशनलाई कसरी प्रभावकारी बनाउने भन्नेबारेमा प्रधानमन्त्री तथा पार्टीका अध्यक्ष पुष्पकमल दाहालले पार्टी सांसदहरुलाई निर्देशन दिएको जानकारी दिए। सरकारले यही अधिवेशनमा सरकारको बजेटका सिद्धान्त र प्राथमिकताकाबारे छलफल गराउन लागेको र सो बारेमा संसदमा छलफल गर्नुअगाडि दलका सांसदहरूलाई अन्तरक्रियासहितको प्रशिक्षण कार्यक्रम गर्ने निर्णय भएको पाण्डेले जानकारी दिए। उनले फागुनको १४ भन्दाअघि नै प्रशिक्षण कार्यक्रम सम्पन्न गर्ने निर्णय भएको बताए । उनले बैठकमा अध्यक्ष दाहालले सरकारले अघि बढाएका सुशासन, समृद्धि र सामाजिक न्यायकाबारे आवाज उठाउन सदस्यहरुलाई निर्देशन दिएको पनि बताए । प्रमुख सचेतक पाण्डेले सदनलाई प्रभावकारी बनाउन क्यालेन्डर निर्माण गरिएको सो क्यालेन्डर दुवै सदनमा कार्यान्वयन गर्न विशेष जोड दिन पनि अध्यक्ष दाहालले निर्देशन दिएको बताए । 